ΓΡΑΠΤΗ ΕΡΩΤΗΣΗ E-3464/97 υποβολή: Allan Macartney (ARE) προς την Επιτροπή (31 Οκτωβρίου 1997)

Θέμα: Διαδικασίες αντιντάμπινγκ σχετικά με την εισαγωγή μη λευκασμένων βαμβακερών υφασμάτων από την Κίνα, την Αίγυπτο, την Ινδία, το Πακιστάν και την Τουρκία.

Στις 21 Φεβρουαρίου 1996, τέθηκαν σε κίνηση οι μηχανισμοί της Ευρωπαϊκής Επιτροπής κατόπιν καταγγελίας για ντάμπινγκ εκ μέρους της Eurocoton κατά των προαναφερθεισών χωρών. Στις 20 Νοεμβρίου 1996 επιβλήθηκε προσωρινός δασμός αντιντάμπινγκ, έτσι ώστε να επιτραπεί η διεξαγωγή ερευνών. Τον Μάϊο του 1997, η Επιτροπή συμπέρανε ότι οι διαδικασίες στερούνταν βάσης και τα χρηματικά ποσά που είχαν εισπραχθεί στο πλαίσιο των μέτρων αντιντάμπινγκ, τα οποία είχαν τεθεί σε ισχύ από τις 20 Νοεμβρίου 1996, επιστράφηκαν στους ενδιαφερόμενους εισαγωγείς. Η Eurocoton κατέθεσε τότε δεύτερη καταγγελία παρόμοιας φύσεως.

Υπάρχει κάποιος μηχανισμός εντός της ΕΕ, ο οποίος να απορρίπτει καταγγελία που έχει ήδη κριθεί παραδεκτή από την Επιτροπή, όταν αυτή είναι παρόμοια, εάν όχι ίδια, επί της ουσίας με άλλη προσφάτως εξετασθείσα καταγγελία;

Ποιό ήταν το κόστος διερεύνησης, συζήτησης και γενικώς εξέτασης της αρχικής καταγγελίας, της Eurocoton;

Όσον αφορά τη δεύτερη καταγγελία που κατέθεσε η Eurocoton, η Επιτροπή προτίθεται να επαναλάβει όλες τις διαδικασίες που ακολούθησε στο πλαίσιο της υπόθεσης που προσφάτως έκλεισε;

Απάντηση του Sir Leon Brittan, εξ ονόματος της Επιτροπής (4 Δεκεμβρίου 1997)

Η Επιτροπή θα ήθελε πρώτα να τονίσει ότι, όσον αφορά την οριστική απόφαση, η Επιτροπή ολοκλήρωσε την προηγούμενη έρευνά της καταλήγοντας στο ότι υπήρξε επιζήμιο ντάμπινγκ εκ μέρους των σχετικών εξαγωγικών χωρών. Κατά συνέπεια, υποβλήθηκε πρόταση στο Συμβούλιο για την επιβολή οριστικών μέτρων που θα ήταν προς όφελος της Κοινότητας. Ωστόσο, επειδή μια πλειοψηφία κρατών μελών αντιτίθετο στην πρόταση της Επιτροπής, δεν επιβλήθηκε οριστικός δασμός αντιντάμπινγκ και τα προσωρινά μέτρα καταργήθηκαν. Λίγο μετά απ'αυτά, οι καταγγέλοντες, δηλαδή η Eurocoton, υπέβαλαν νέα καταγγελία.

Μετά την νέα αυτή καταγγελία, η Επιτροπή αποφάσισε να κινήσει μια νέα διαδικασία αντιντάμπινγκ στις 11 Ιουλίου 1997. Υπενθυμίζεται ότι η Επιτροπή υποχρεούται, βάσει της κοινοτικής νομοθεσίας αντιντάμπινγκ, να κινήσει διαδικασία αντιντάμπινγκ εφόσον διατυπωθεί αποδεκτή καταγγελία εκ μέρους επαρκώς αντιπροσωπευτικής αναλογίας κοινοτικών παραγωγών που δείχνει prima facie μαρτυρία για ντάμπινγκ και επακόλουθη ζημία. Εφόσον η περίπτωση ήταν ανάλογη, η Επιτροπή είχε τη νομική υποχρέωση να κινήσει τη διαδικασία. Πράγματι, δεν υπάρχει διάταξη στη νομοθεσία αυτή που να επιτρέπει στην Επιτροπή την απόρριψη μιας επαρκώς τεκμηριωμένης καταγγελίας ακόμα και εάν το Συμβούλιο δεν αποδέχτηκε την πρόταση της Επιτροπής να επιβάλλει οριστικούς δασμούς σε προηγούμενη διαδικασία που καλύπτει διαφορετική χρονική περίοδο.

Η τρέχουσα διαδικασία θα ακολουθήσει την κανονική διαδικασία που εφαρμόζεται βάσει της κοινοτικής νομοθεσίας αντιντάμπινγκ, δηλαδή εξέταση του ντάμπινγκ, της ζημίας, της σχέσης αιτίου και αιτιατού και του κοινοτικού συμφέροντος στην περίπτωση αυτή.

Τα ενδιαφερόμενα μέρη μπορούν, κατά την άσκηση των δικαιωμάτων τους, να υποβάλλουν τις παρατηρήσεις τους σχετικά με κάθε στοιχείο της διαδικασίας. Στην περίπτωση που διαπιστωθεί από την έρευνα ότι οι παρατηρήσεις αυτές είναι σωστά τεκμηριωμένες, λαμβάνονται δεόντως υπόψη από την Επιτροπή κατά την διαμόρφωση της προσωρινής ή οριστικής απόφασής της.

Το πραγματικό κόστος της έρευνας, της λήψης απόφασης και της διαχείρισης της πρώτης καταγγελίας από την Eurocoton δεν μπορεί να δοθεί επειδή η Επιτροπή δεν τιμολογεί τις περιπτώσεις σε μεμονωμένη βάση και το κόστος του προσωπικού προέρχεται από τον γενικό προϋπολογισμό για το προσωπικό της Επιτροπής. Μπορεί, ωστόσο, να υπάρξει εγγύηση ότι η περίπτωση ολοκληρώθηκε εντός των στενών καταστατικών προθεσμιών που επιβάλλονται και αυτό κατά τρόπο αποτελεσματικό και αποδοτικό.